INDOKOLÁS
Kiskőrös Város Helyi Építési Szabályzatáról és Szabályozási Tervéről szóló 18/2015. (IX.10.) önkormányzati rendelet módosításáról szóló rendelet tervezet

I. Általános indokolás
Kiskőrös Város Képviselő-testülete a 2023. április 17.-én megtartott ülésén a 45/2024. sz. Képviselő-testületi határozattal felkérte a polgármestert a 92/2015. számú Képviselő-testületi határozattal elfogadott Kiskőrös Város Településszerkezeti Tervének és Kiskőrös Város Helyi Építési Szabályzatáról és Szabályozási Tervéről szóló 18/2015. (IX.10.) önkormányzati rendelet (továbbiakban: HÉSZ) módosítására.
A módosítási kérelmek – útkorrekció, közterületek közötti közlekedési kapcsolat kialakítása, építési telek kialakítása a HÉSZ szabályozási tervlapjain történő módosításán túl jelentősen módosítja a HÉSZ 5. §-ában részletezett telekalakítási szabályokat.
A 16 m széles út 12-14 m szélességre történő korrekciója az út infrastruktúra gyorsabb fejlesztését segíti elő. A vasútállomás és a közút közötti járdakapcsolat kiépítése a kulturált közlekedést segíti. Az építési telek kialakításával az elaprózott ingatlanok értékesíthetővé válnak.
A módosítások HÉSZ-ben történő átvezetése a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet 68. § (1) bekezdés b) pontjának bb) alpontja alapján egyszerűsített eljárás keretében került lefolytatásra.

II. Részletes indokolás
A rendelet tervezet (továbbiakban: Rendelet) 5 paragrafusban módosítja a hatályos rendelet előírásait, és a szabályozási tervet. Ezek indokolása a következő:
1. §-hoz
A hatályos rendelet telekalakításra vonatkozó 5. §-a további 5 bekezdéssel egészül ki az egyes földügyi eljárások részletes szabályairól szóló 384/2016. (XII. 2.) Korm. rendelet vonatkozó előírásaival összhangban, elősegítve a közterületi telekalakításokat.
2. §-hoz
[bookmark: _GoBack]A HÉSZ 59. § (2a) bekezdése kiegészül azzal, hogy a jelen módosítást a már folyamatban lévő ügyek esetében is alkalmazni kell, amennyiben az a kérelmező számára kedvezőbb.
3. §-hoz
Az egyes földügyi eljárások részletes szabályairól szóló 384/2016. (XII. 2.) Korm. rendelet 23/G. § (2) bekezdése rendelkezik a nyúlványos telek kialakításáról, ezért a jogalkotásról szóló szabályoknak megfelelve a HÉSZ 5. § (3) bekezdés a) pontja hatályát veszti.
4. §-hoz
A módosítás a Szabályozási Terv belterületi ingatlanait érinti, így a HÉSZ 1. melléklete - belterületi Szabályozási Terv E3, E4, D3 és C6 szelvénye – módosul.
5. §-hoz
A rendelet a kihirdetést követő napon lép hatályba.

